CELEX: 62021TN0807
Language: el
Date: 2021-12-29 00:00:00
Title: Υπόθεση T-807/21: Προσφυγή-αγωγή της 29ης Δεκεμβρίου 2021 — QI κατά Επιτροπής

14.2.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 73/67
            
         
      Προσφυγή-αγωγή της 29ης Δεκεμβρίου 2021 — QI κατά Επιτροπής
      (Υπόθεση T-807/21)
      (2022/C 73/84)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσα-ενάγουσα: QI (εκπρόσωπος: N. de Montigny, δικηγόρος)
      
         Καθής-εναγομένη: Ευρωπαϊκή Επιτροπή
      
         Αιτήματα
      
      Η προσφεύγουσα-ενάγουσα ζητεί από το Γενικό Δικαστήριο:
      
                  —
               
               
                  να ακυρώσει την από 26 Φεβρουαρίου 2021 απόφαση του Γενικού Διευθυντή της ΓΔ ανθρωπίνων πόρων και ασφάλειας με την οποία απορρίφθηκε η διοικητική ένσταση που αυτή υπέβαλε στις 25 Οκτωβρίου 2020 δυνάμει του άρθρου 24 του ΚΥΚ·
               
            
                  —
               
               
                  να ακυρώσει, εφόσον κρίνεται αναγκαίο, την από 27 Σεπτεμβρίου 2021 απόφαση της Επιτροπής με την οποία απορρίφθηκε η από 26 Μάϊου 2021 ένστασή της·
               
            
                  —
               
               
                  να υποχρεώσει την Επιτροπή να καταβάλει στην προσφεύγουσα-ενάγουσα αποζημίωση για την προκληθείσα υλική και ηθική βλάβη εκτιμώμενη ex aequo et bono στο ποσό των 100 000 ευρώ·
               
            
                  —
               
               
                  να καταδικάσει την Επιτροπή στα συνολική δικαστική δαπάνη.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής-αγωγής η προσφεύγουσα-ενάγουσα προβάλλει πέντε λόγους.
      
                  1.
               
               
                  Με τον πρώτο λόγο προβάλλεται ότι η αίτηση συνδρομής απορρίφθηκε πρόωρα στο μέτρο που κατά τον χρόνο της απόρριψης δεν είχε προηγηθεί έρευνα ούτε υπήρχε απάντηση στην αίτηση της προσφεύγουσας-ενάγουσας για παροχή πρόσβασης στον ιατρικό της φάκελο, κατά προσβολή επομένως του δικαιώματος αποτελεσματικής ακροάσεως πριν από τη λήψη της απόφασης.
               
            
                  2.
               
               
                  Με τον δεύτερο λόγο προβάλλεται πρόδηλη πλάνη εκτιμήσεως σε σχέση με τα ανεπαρκή αποδεικτικά στοιχεία περί ύπαρξης συμπεριφοράς προσκρούουσας στον κανονισμό υπηρεσιακής κατάστασης των υπαλλήλων της Ευρωπαϊκής Ένωσης (στο εξής: ΚΥΚ). Η προσφεύγουσα-ενάγουσα προβάλλει ότι υπέστη πράγματι παρενόχληση, ότι οι διαδικαστικές προθεσμίες ήταν υπερβολικά σύντομες και ότι συντρέχει παράβαση του άρθρου 59 του ΚΥΚ το οποίο δεν επιτρέπει τους ελέγχους που πραγματοποιήθηκαν εν προκειμένω από την ιατρική υπηρεσία.
               
            
                  3.
               
               
                  Με τον τρίτο λόγο προβάλλεται παράβαση του άρθρου 3 του Χάρτη των Θεμελιωδών Δικαιωμάτων της Ευρωπαϊκής Ένωσης, αθέτηση του καθήκοντος αρωγής και μέριμνας και προσβολή του δικαιώματος χρηστής διοικήσεως της προσφεύγουσας-ενάγουσας, καθώς και προσβολή του δικαιώματος της να τύχει δίκαιης μεταχείρισης. Η προσφεύγουσα-ενάγουσα προβάλλει επίσης παράβλεψη των εύλογων προσδοκιών της.
               
            
                  4.
               
               
                  Με τον τέταρτο λόγο προβάλλεται προσβολή του δικαιώματος αποτελεσματικής ακροάσεως λόγω της έλλειψης κατ’ αντιδικία διαδικασίας σε σχέση με τα στοιχεία που ανέλυσε η Υπηρεσία Ερευνών και Πειθαρχικών Κυρώσεων της Επιτροπής (IDOC) πριν από την περάτωση της εξέτασης της υπόθεσης.
               
            
                  5.
               
               
                  Με τον πέμπτο λόγο προβάλλεται αίτημα αποκατάστασης της υλικής και ηθικής βλάβης.